Inniaðstaða Skotfélags Vesturlands hefur verið opnuð Ný inniaðstaða Skotfélags Vesturlands í Brákarey í Borgarnesi var nýverið tekin formlega í notkun . Að sögn Þórðar Sigurðssonar formanns SV gekk opnunin vel . Um 200 manns litu við til að skoða aðstöðuna , þar á meðal fulltrúar frá Skotsambandi Íslands , Íþrótta - og Ólympíusambandi Íslands og Ungmennasambandi Borgarfjarðar . Í tilefni dagsins var efnt til sýningar á byssum í eigu félaga í SV og mátti sjá fjöldann allan af byssum , gömlum sem nýjum . Einnig var gestum boðið upp á kaffi og með því . Þórður segir að almenn ánægja hafi verið hjá fólki með aðstöðuna , sem skiptist í púðursal og loftsal . Framundan í starfi félagsins er að halda Vesturlandsmót í loftgreinum . Það fer fram í inniaðstöðunni sem Þórður segi að gangi undir gælunafninu Skothúsið . Skotfélagið heldur mótið í samstarfið við Skotfélag Akraness en það fer fram 21. maí næstkomandi . Loks fara æfingar fram þrisvar í viku hjá félaginu í Skothúsinu ; á mánudögum , fimmtudögum og laugardögum . „ Einnig erum við að vinna að því að fá úthlutað útiæfingasvæði . Við vonumst til að þau mál skýrist áður en langt um líður , “ sagði Þórður .